Title: Návrh
Author: MK-SR
Last saved by: Kaliská Ľubica

Predkladacia správa

Ministerstvo kultúry Slovenskej republiky (ďalej len „ministerstvo kultúry“) predkladá návrh zásad vlády Slovenskej republiky k zákonu Národnej rady Slovenskej republiky                           č. 270/1995 Z. z. o štátnom jazyku Slovenskej republiky v znení neskorších predpisov (ďalej len „návrh zásad“) ako iniciatívny materiál. 
Predkladaný návrh zásad vypracovalo ministerstvo kultúry v súvislosti s prijatou novelou zákona NR SR č. 270/1995 Z. z. o štátnom jazyku Slovenskej republiky v znení neskorších predpisov (ďalej len „zákon o štátnom jazyku“). Pri príprave návrhu zásad vlády ministerstvo kultúry spolupracovalo s Úradom vysokého komisára Organizácie pre bezpečnosť a spoluprácu v Európe pre otázky národnostných menšín, ktorého väčšinu odporúčaní ministerstvo kultúry zapracovalo do predkladaného materiálu.
Účelom návrhu zásad je zjednotenie výkladu ustanovení zákona o štátnom jazyku vrátane postupu ministerstva kultúry pri výkone dohľadu nad dodržiavaním tých ustanovení zákona o štátnom jazyku, ktoré podliehajú dohľadu ministerstva kultúry podľa § 9 zákona o štátnom jazyku, pri ukladaní sankcií ministerstvom kultúry podľa § 9a zákona o štátnom jazyku, ako aj pri spolupráci s odbornými slovakistickými pracoviskami v súvislosti s prerokovávaním a schvaľovaním kodifikovanej podoby štátneho jazyka.
Návrh zásad sa odporúča prijať ako súčasť opatrení na podporu politiky ochrany jazykových práv a možností občanov Slovenskej republiky hovoriacich štátnym jazykom a občanov, ktorí patria k národnostným menšinám žijúcim v Slovenskej republike, ktorá je zásadnou otázkou vnútornej a zahraničnej politiky Slovenskej republiky v súlade s čl. 119 písm. i) Ústavy Slovenskej republiky, a uverejniť ich text v plnom znení v Zbierke zákonov Slovenskej republiky na základe ustanovenia § 1 ods. 2 písm. c) zákona Národnej rady Slovenskej republiky č. 1/1993 Z. z. o Zbierke zákonov Slovenskej republiky.
Návrh zásad nemá finančný, ekonomický, environmentálny vplyv ani vplyv na zamestnanosť a podnikateľské prostredie, čo je vyjadrené v doložke vplyvov.
Súčasťou materiálu je vyhodnotenie medzirezortného pripomienkového konania.
Materiál bol predmetom rokovania Rady vlády SR pre národnostné menšiny a etnické skupiny 10. decembra 2009.
Návrh zásad prerokovala Legislatívna rada vlády SR 15. decembra 2009. Odporúčajúce pripomienky sekretariátu Legislatívnej rady vlády SR a pripomienky odboru aproximácie práva sekcie vládnej legislatívy Úradu vlády SR ministerstvo kultúry zapracovalo do materiálu.